SpeakOut е апликација креирана како дел од предизвикот „Generation Unlimited“ од 6 средношколци. Александра, Амра, Данче, Дарио, Матеј и Мила се дел од тимот АндроМета, а со оваа апликација сакаат да му кажат НЕ на насилството врз нивните врсници.

Физичкото насилство и онлајн малтретирањето се сериозен проблем. Во своето истражување тимот на АндроМета откри дека од 41,6% од средношколците се жртви на насилство, а 32,1% од жртвите не му се довериле никому. Во анкетата на АндроМета учествувале 260 испитаници.

SpeakOut всушност е платформа на која корисниците може анонимно да ги споделат своите искуство со заедницата. Секој може да сподели свое лично искуство, да даде поддршка на некој или да се согласи со некое мислење. Младите креатори најавуваат дека наскоро ќе биде достапна и опција за разговор со психолог. Сите кои имаат проблем ќе можат со психологот да разговараат на различни теми.

Апликацијата е дел од „Generation Unlimited“ работилницата во организација на SmartUp – Social Innovation Lab. Работилницата траеше три дена и по овој период тимот АндроМета беше одбран во првите 5. Ментор на тимот е Горазд Смилевски кој заедно со средношколците 3 месеци работеше на развој на апликацијата.